TOP บวกเกือบ 4% นิวไฮในรอบกว่า 6 ปี โบรกฯชี้กำไรปกติปีนี้เพิ่ม50%YoY
TOP บวกเกือบ 4% นิวไฮในรอบกว่า 6 ปี โบรกฯชี้กำไรปกติปีนี้เพิ่ม50%YoY ล่าสุด ณ เวลา 15.38 น. ราคาอยู่ที่ 83 บาท บวก 3 บาท หรือ 3.75% สูงสุดที่ 83.50 บาท ต่ำสุดที่ 80 บาท มูลค่าซื้อขายที่ 1 พันลบ.
19 ก.ค. 2560

ผู้สื่อข่าวรายงานว่า ราคาหุ้นบริษัท ไทยออยล์ จำกัด (มหาชน) หรือ TOP ณ เวลา 15.38 น. ราคาอยู่ที่ 83 บาท บวก 3 บาท หรือ 3.75% สูงสุดที่ 83.50 บาท ต่ำสุดที่ 80 บาท มูลค่าซื้อขายที่ 1 พันลบ. ขณะที่ดัชนีตลาดหุ้นไทยโดยรวมบวก 0.27%
โดยราคาหุ้น TOP  มีการปรับตัวขึ้นต่อเนื่องเป็นวันที่ 3 นับตั้งแต่วันที่ 17 ก.ค.60 จากราคาอยู่ที่ 79.25 บาท ขณะเดียวกันราคาหุ้นยังปรับตัวขึ้นทำนิวไฮในรอบ 6 ปี 2 เดือน นับตั้งแต่ราคาหุ้นปิดอยู่ที่ระดับ 84.50 บาท เมื่อวันที่ 25 เม.ย. 2554

ด้าน บล.เอเอสแอล ระบุในบทวิเคราะห์ (12 ก.ค.60) แนะนำ “ซื้อ” ราคาเป้าหมาย 90 บาท คาดกำไรปกติ (ไม่รวมรายการพิเศษ) ในปี 60 ไว้ที่ 2.1 หมื่นล้านบาท เพิ่มขึ้น 50% จากปีก่อน โดยให้สมมติฐานราคาน้ำมันดิบที่ 50 เหรียญต่อบาร์เรล เพิ่มขึ้น 21% จากปีก่อน และสมมติฐานค่าการกลั่นพื้นฐานรวมทุกธุรกิจอยู่ที่ 8.5 เหรียญต่อบาร์เรล เพิ่มขึ้น 13% จากปีก่อน โดยธุรกิจการกลั่นในปี 2560 มีแรงกดดันจากกำลังผลิตใหม่น้อยกว่าเมื่อเทียบกับในช่วง 5 ปีที่ผ่านมา ทำให้คาดว่าจะเห็นค่าการกลั่นฟื้นตัว และเพียงพอชดเชยส่วนต่างราคาปิโตรเคมีที่อ่อนตัวลงจากปัญหาอุปทาน